## Agricultura amplia en 860.000 euros les ajudes per als consells reguladors o òrgans de gestió de les figures de qualitat diferenciada agroalimentària de la Comunitat Valenciana

*** La quantia màxima per a les entitats associatives gestores de la marca CV per a l’exercici 2025 ascendix a 1.700.000 euros**

La Conselleria d’Agricultura, Aigua, Ramaderia i Pesca ha ampliat en 860.000 euros el crèdit disponible per a la convocatòria d’ajudes per als consells reguladors o òrgans de gestió de les figures de qualitat diferenciada agroalimentària de la Comunitat Valenciana i les entitats associatives gestores de l’autorització de l’ús de la marca CV per a l’exercici 2025.

El mes de gener passat es va publicar en el *Diari Oficial de la Generalitat Valenciana* (DOGV) la Resolució de 20 de desembre de 2024, per la qual es convocaven de forma anticipada estes ajudes, i esta resolució ja arreplegava que la convocatòria era susceptible d’ampliació al 100 % de l’import de la línia pressupostària del 2025.

Una vegada publicada la Llei de pressupostos de la Generalitat per a l’exercici 2025, es pot incrementar en 860.000 euros la quantia màxima de la convocatòria d’ajudes, que queda en un total d’1.700.000 euros, tal com arreplega el DOGV.

La directora general de Producció Agrícola i Ramadera, M. Àngels Ramón-Llin, ha recordat que les figures de qualitat “són una ferramenta crucial per a augmentar el valor de les produccions”, que milloraran la rellevància econòmica i social en les zones productores, a més que la comercialització d’estos productes millora els ingressos dels agricultors i ajuda a fixar població.

“La Conselleria dona suport a la producció i promoció dels productes valencians de qualitat diferenciada, que són una mostra que s’estan fent les coses molt bé, amb un gran esforç i cuidant els processos d’elaboració”, ha afegit Ramón-Llin.

Fecha: 16/07/2025